Euroopan alueiden komitean lausunto aiheesta ”Eurooppalainen yliopistostrategia”

(2022/C 301/09)

Esittelijä: Emil BOC (RO, EPP), Cluj-Napocan pormestari Viiteasiakirja: Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle eurooppalaisesta yliopistostrategiasta COM(2022) 16 final

POLIITTISET SUOSITUKSET

EUROOPAN ALUEIDEN KOMITEA (AK),

1. suhtautuu myönteisesti siihen, että EU on sitoutunut edistämään ja tukemaan huippuosaamista koulutusalalla. Tässä yhteydessä komitea korostaa eurooppalaisen yliopistostrategian merkitystä korkeakoulutusta koskevan paketin puitteissa, sillä sen avulla eurooppalainen koulutusalue voidaan toteuttaa vuoteen 2025 mennessä.

2. korostaa, että kestävä ja eurooppalaisia demokraattisia arvoja vahvistava sivistys voi perustua vain ihmiskeskeisen pääoman vahvistamiseen. Erinomainen koulutusjärjestelmä ja vahvat yliopistot sen ytimenä ovat elinikäisen oppimisen kulmakivi.

3. korostaa, että on tärkeää parantaa opetuksen ja tutkimuksen laatua eurooppalaisissa yliopistoissa ja varmistaa tarvittavan tuen saatavuus paikallisella ja alueellisella tasolla tämän strategisen tavoitteen erityisten päämäärien saavuttamiseksi.

4. tunnustaa yliopistojen tärkeän aseman yhteiskunnassa ja niiden panoksen sekä jäsenvaltioiden että paikallis- ja alueyhteisöjen kestäväpohjaiseen, selviytymiskykyiseen ja osallistavaan kehitykseen, joka pohjautuu demokraattisiin arvoihin. Yliopistojen rooli on sitäkin tärkeämpi kriisitilanteissa, joissa ne voivat auttaa selviytymään kriisistä ja edistää siitä toipumista ( 1 )

5. korostaa yliopistojen ratkaisevaa merkitystä globaalien haasteiden ratkaisemisessa. EU on jo pitkään korostanut, että yliopistoissa on vahvistettava tutkimuksen, opetuksen, oppimisen ja innovaatiotoiminnan tiivistä kytkeytymistä toisiinsa ja samalla on lisättävä yliopistojen määrärahoja tarvittavan laatutason vankistamiseksi. Yliopistojen rooli uuden tutkimustiedon tuottajana ja uusien innovaatioiden edistäjänä on elintärkeä Euroopan unionin missioissa määriteltyjen polttavien yhteiskunnallisten haasteiden ratkaisemisessa.

6. kiinnittää huomiota siihen, että yliopistot on nähtävä olennaisena osana eurooppalaista kulttuuria ja että akateemisen alan monimuotoisuus, mukaan lukien oppilaitokset, tutkimuslaitokset ja ammatilliset oppilaitokset, on strateginen voimavara.

7. toteaa, että yliopistot tarjoavat useimmiten huomattavan kilpailuedun niille paikallis- ja alueyhteisöille, joissa ne sijaitsevat ( 2 ) . Esimerkiksi sijoittajia kiinnostavat ja houkuttavat sellaiset yhteisöt, joilla on korkeasti koulutettua työvoimaa ja jotka tarjoavat mahdollisuuksia yhteistyöhön tiedemaailman kanssa sekä teknologian ja tietotaidon siirtoon yliopistoista yrityssektorille. Yliopiston olemassaolo tuottaa myös merkittäviä tuloja asianomaisissa yhteisöissä ( 3 ) , koska sen opiskelijat, opettajat ja muu henkilöstö käyttävät huomattavia summia rahaa paikallisissa kaupoissa ja yrityksissä (yliopistojen luomat taloudelliset kerrannaisvaikutukset ovat merkittäviä). Näiden taloudellisesti mitattavissa olevien hyötyjen lisäksi yliopistot luovat paikallistasolla kosmopoliittisen ilmapiirin, jolle ovat ominaista kansainvälisten opiskelijoiden ja opettajien läsnäolo sekä suvaitsevaisuuden samoin kuin muun muassa kulttuurisen, uskonnollisen ja etnisen monimuotoisuuden arvot ( 4 )

8. suhtautuu myönteisesti eurooppalaisessa yliopistostrategiassa ehdotettuun monitasoiseen lähestymistapaan, jolla pyritään sovittamaan yhteen julkisen politiikan tavoitteet ja Euroopan, kansallisen, alueellisen ja paikallisen tason investoinnit. Komitea korostaa kuitenkin, että paikallisen ja alueellisen ulottuvuuden vahvistaminen hyödyttäisi ihanteellisen yliopistomallin suunnittelua ja toteuttamista tulevaisuudessa.

9. korostaa, että on tärkeää kehittää paikallis- ja alueyhteisöjen sekä yliopistojen välisiä strategisia kumppanuuksia myös paikallisten ja alueellisten kehitysstrategioiden luomisen puitteissa. Yliopistot ovat ratkaisevassa asemassa paikkasidonnaisten ekosysteemien kehittämisessä, johon alueelliset älykkään erikoistumisen strategiat ovat luoneet hyvän perustan.

10. toteaa, että paikallis- ja alueyhteisöt voivat tukea yliopistoja luomalla ja vahvistamalla paikallisiin ja alueellisiin olosuhteisiin liittyviä edellytyksiä (muun muassa erilaisten infrastruktuurien ja palvelujen saatavuus, elämän laatu, osallistava ympäristö), jotka voivat parantaa yliopistojen kilpailukykyä maailmanmarkkinoilla.

11. korostaa, että Euroopassa on jo olemassa eri jäsenvaltioiden välinen erinomainen yhteistyöperinne Erasmus+-ohjelman puitteissa ja että sitä olisi jatkettava.

12. toteaa, että yliopistojen rooli yhteiskunnassa kehittyy ja että ne omaksuvat uusia tehtäviä perinteisten toimintojen (pääasiassa opetuksen ja tutkimuksen) lisäksi ( 5 ) . Yliopistot määrittelevät nyt itsensä uudelleen keskeisinä toimijoina aloilla, joita ovat esimerkiksi teknologinen ja sosiaalinen innovointi, yrittäjyys ja teknologioiden siirto talouteen. Ne eivät ole erillään yhteisöistä ja yhteiskunnasta, vaan niistä tulee toimijoita, jotka voivat edistää merkittävästi yhteiskunnallisten ongelmien ratkaisemista ( 6 )

13. korostaa, että yliopistot ovat keskeisiä toimijoita pyrittäessä edistämään EU:n kannalta äärimmäisen tärkeitä tavoitteita, kuten vihreää siirtymää ja digitalisaatiota. Niillä on vahvaa asiantuntemusta näillä aloilla, ja samalla ne voivat panna täytäntöön ja levittää niihin liittyviä hyviä käytäntöjä paikallisyhteisöissä, joissa ne toimivat.

14. toteaa, että yliopistot voivat tarjota ratkaisuja ja välineitä, joilla voidaan puuttua moniin EU:n kohtaamiin suuriin ongelmiin, kuten aivovuotoon ( 7 ) ja maaseudun autioitumiseen. Tämän ilmiön negatiiviset vaikutukset ja osaamiskierron merkitys liittyvät tiiviisti yliopistojen, paikallis- ja alueyhteisöjen, yritysten ja kansalaisyhteiskunnan väliseen yhteistyöhön ja kumppanuuksiin. Tässä yhteydessä AK korostaa, että on välttämätöntä lisätä merkittävästi toimia, joilla kurotaan umpeen Euroopan sisäistä osaamis- ja innovaatiokuilua sekä Euroopan ja Yhdysvaltojen välistä innovaatiokuilua.

15. korostaa, että paikallis- ja alueyhteisöjen ja yliopistojen välisessä yhteistyössä on tärkeää kartoittaa ja hyödyntää jatkuvasti ja laajamittaisesti paikallis- ja aluetason parhaita käytäntöjä. Tässä yhteydessä jäsenvaltioiden paikallis- ja alueviranomaisten ensisijaisena tavoitteena on perustaa kansainvälisiä verkostoja, joiden tarkoituksena on jakaa hyviä käytäntöjä ja joihin korkea-asteen koulutuksen sidosryhmät osallistuvat laajalti. Tällainen verkosto voitaisiin ottaa huomioon yliopistoja koskevan eurooppalaisen strategian yhteydessä.

16. kiinnittää huomiota siihen, että yliopistot kohtaavat merkittäviä haasteita ja esteitä tässä muutosprosessissa ja ottaessaan vastaan uusia vastuita. Rahoitusvaikeudet ovat kaikkein todennäköisimpiä kaikissa jäsenvaltioissa. Komitea ehdottaakin, että laadittaisiin investointistrategia, jossa otetaan huomioon alue-, valtio- ja unionitason rahoitus, ja kehottaa ottamaan huomioon julkisen, yksityisen ja voittoa tavoittelemattoman sektorin väliset yhteistyöhankkeet eurooppalaisten yliopistojen valmiuksien vahvistamiseksi. AK toteaa myös, että akateemiseen riippumattomuuteen ja poliittiseen ohjaukseen liittyy haasteita tärkeissä päätöksissä, jotka koskevat muun muassa yliopistojen rahoitusta, opettajien rekrytointia ja valintaa, sananvapautta, tutkimusaiheiden valintaa ja tutkimustoiminnan suuntaamista ja vapaan viestinnän mahdollisuutta ilman tutkimustulosten sensuuria.

17. korostaa, että on tärkeää, että jäsenvaltioiden paikallis- ja alueviranomaiset osallistuvat aktiivisesti paikallisten ja alueellisten ekosysteemien monimuotoisuuden vahvistamiseen ja yhteisöjen eri sektorien välisen yhteistyön ja luottamuksen edistämiseen. Komitea toteaa, että paikallis- ja aluetasolla yliopistot on nähtävä osana laajempia ekosysteemejä, joihin kuuluu monenlaisia sidosryhmiä ( 8 ) . Jotta yliopistot voisivat tarjota uudenlaista osaamista luovaan ongelmanratkaisuun, teknologioiden käyttöön tai tehokkaaseen yhteisöviestintään, niiden ja asiaankuuluvien paikallisten toimijoiden välinen yhteistyö on olennaisen tärkeää.

18. toteaa, että yliopistojen välisen kansainvälisen yhteistyön syventäminen ja korkea-asteen koulutuksen eurooppalaisen ulottuvuuden kehittäminen ovat EU:n yliopistostrategian keskeisiä painopisteitä. Komitea katsoo, että paikallis- ja alueyhteisöt voivat tarvittaessa tukea kansainvälistä akateemista yhteistyötä (Erasmus+-ohjelmaan kuuluva eurooppalaiset yliopistot -aloite on tällä alalla tärkeä väline huippuosaamiseen tähtääville yliopistojen yhteenliittymille). Paikallis- ja alueyhteisöt voivat tukea strategiassa ehdotettuja käytäntöjä, kuten eurooppalaista opiskelijakorttia koskevaa aloitetta. Kortti voitaisiin tunnustaa yliopistotason lisäksi myös kansainvälisten opiskelijoiden, tutkijoiden ja opettajien sekä paikallishallinnon välisissä suhteissa (esimerkiksi oleskeluluvat, julkisen liikenteen liput ja museoihin pääsy).

19. korostaa, että jäsenvaltioiden paikallis- ja alueviranomaisten on osana eurooppalaista yliopistostrategiaa toimittava välittäjinä ja kyettävä tuomaan yhteisön eri sidosryhmiä yhteen yliopistojen kannalta kiinnostavien aloitteiden ja hankkeiden kanssa. AK toteaa myös, että monissa jäsenvaltioissa paikallis- ja alueyhteisöt eivät ole suoraan vastuussa yliopistojen rahoittamisesta. Ne voivat kuitenkin edistää eri rahastoista myönnettävää rahoitusta yliopistoille ja niiden aloitteille luomalla synergioita paikallis- ja aluetasolla.

20. katsoo, että yliopistojen on nyt muokattava opetussuunnitelmia uudelleen, jotta niiden avulla voitaisiin vastata mahdollisimman hyvin teknologian nopeaan kehitykseen, vihreään siirtymään ja digitalisaatioon sekä EU:n työmarkkinoiden rakennemuutoksiin, jotka edellyttävät uusia taitoja ( 9 ) . Komitea korostaa myös, että paikallis- ja alueviranomaisilla voi olla merkittävä rooli opetussuunnitelmien uudelleen laadinnassa ja tällaisten uusien taitojen kehittämisessä. Samalla komitea painottaa, että vaikka yliopistot edistävät merkittävästi työllistettävyyttä ja taloudellista kilpailukykyä globalisoituneessa taloudessa, korkea-asteen koulutuksen itsenäinen luonne on säilytettävä.

21. korostaa paikallis- ja alueyhteisöjen roolia sellaisten paikallisten ja alueellisten ekosysteemien luomisessa ja vahvistamisessa, jotka edistävät aktiivista yhteistyötä ja verkostoitumista valtiotasoa alempien hallintotasojen, yritysmaailman, teollisuuden ja yliopistojen välillä. Paikallis- ja alueviranomaisten on toimittava näiden ekosysteemien alullepanijoina ja edistäjinä, jotka kartoittavat yhteistyömahdollisuuksia, osoittavat erilaisia resursseja, erityisesti taloudellisia resursseja, joita tarvitaan verkostoitumiseen ja yhteistyöhön, ja tukevat koulutuskeskusten kaltaisten rakenteiden luomista paikallis- ja aluetasolla. Koulutuskeskukset ovat erinomaisia välineitä, joiden tarkoituksena on tarjota foorumi virallisen koulutustoiminnan tärkeimpien toimijoiden väliselle vuoropuhelulle ja yhteistyölle, jotta voidaan tukea nuoria ammatillisessa koulutuksessa. Näiden koulutuskeskusten pohjalta paikallis- ja alueyhteisöt voivat yhteistyössä ekosysteemin muiden toimijoiden kanssa toteuttaa esimerkiksi innovaatiorahastojen ja startup-yrityksille myönnettävien pienavustusten kaltaisia välineitä useilla keskeisillä aloilla.

22. arvioi, että opiskelijoilta nykyään edellytetty opiskelutapa on osittain aivan erilainen kuin ennen. Komitea katsookin, että heille on annettava mahdollisuuksia soveltaa teoreettisia käsitteitä tosielämän tilanteisiin ja ratkaista ongelmia, joita he havaitsevat yhteisössään. Paikallis- ja alueviranomaiset voivat yhteistyössä yliopistojen ja muiden paikallisen ja alueellisen ekosysteemin toimijoiden kanssa helpottaa tällaisia koulutuskokemuksia esimerkiksi tukemalla eläviä laboratorioita, esittämällä opiskelijoille analysoitavaksi yhteiskuntapoliittisia kysymyksiä, kehittämällä yhteisiä strategisia hankkeita yhteisön hyväksi tai helpottamalla yhteistyötä paikallis- ja alueyhteisön muiden sidosryhmien kanssa.

23. katsoo, että paikallis- ja alueyhteisöt voivat yhteistyössä yliopistojen ja muiden paikallisen ekosysteemin toimijoiden kanssa tukea merkittävällä tavalla nuoria yrittäjiä, myös opiskelijoita ja tutkinnon suorittaneita, helpottamalla heidän mahdollisuuksiaan hyödyntää innovointiin osoitettuja keskeisiä resursseja. Monet nuoret ja opiskelijat tarvitsevat laboratorioiden, uusien teknologioiden ja uusien yhteyksien kaltaisia resursseja yrityshankkeiden tai tuotteiden ja palvelujen kehittämiseen. Paikallis- ja alueyhteisöt voivat yhdessä muiden tällaisia resursseja omaavien tahojen kanssa helpottaa nuorten yrittäjien mahdollisuuksia saada innovointiresursseja (esimerkiksi tilat, koulutus ja neuvonta).

24. korostaa, että paikallis- ja alueviranomaiset voivat kehittää älykkäitä suhteita yliopistoihin paikallis- ja alueyhteisöjen kehittämisen alalla. On tärkeää, että yliopistot tuottavat tietoa ja palveluja niiden yhteisöjen hyväksi, joissa ne toimivat. Paikallis- ja alueviranomaisilla on mahdollisuus helpottaa näitä suhteita perustamalla ohjelmia, joiden tarkoituksena on saada yliopistot pysyvästi mukaan paikallis- ja alueyhteisöjen ongelmien ratkaisemiseen hyödyntämällä yliopistojen neuvonta- ja asiantuntijapalveluita ja jakamalla uusia hyviä käytäntöjä, jotta yhä useammat yhteisöt ja viranomaiset voivat panna niitä täytäntöön. Yliopistojen osallistumisen julkisella tunnustamisella ja edistämisellä on myös erityisen tärkeä rooli akateemisten ja ammatillisten urapolkujen legitimoimisessa, ja se kannustaa yliopistoja edistämään opettajien, tutkijoiden ja opiskelijoiden osallistumista paikallistasolla.

25. korostaa, että erikokoiset paikallis- ja alueyhteisöt voivat hyötyä samalla tavoin yliopistojen läsnäolosta. Paikallisyhteisöt voivat antaa merkittävän panoksen yliopistojen kehittämiseen ja houkuttavuuteen luomalla edellytykset hyvälle elämänlaadulle ja edistämällä sellaisia asenteita ja käyttäytymismalleja, jotka puolestaan edistävät suvaitsevaisuutta, osallisuutta, monikulttuurisuutta ja yleistä turvallisuutta. Yliopistot voivat perustaa tiettyjä toimintoja ja yksiköitä suurten kaupunkikeskusten lisäksi myös keskikokoisiin ja pieniin kaupunkeihin. Paikallis- ja alueviranomaiset voivat edistää yliopistojen yksiköiden tai tutkimuslaitosten perustamista pienempiin yhteisöihin tukemalla ja toteuttamalla erilaisia toimenpiteitä, kuten tarjoamalla majoitusvaihtoehtoja opiskelijoille ja mahdollisuutta käyttää julkisia rakennuksia opetukseen, tutkimukseen ja tiedon levittämiseen, kehittämällä hyvän elämänlaadun indikaattoreita ja hyödyntämällä tiettyjä etuja, joita suuret kaupunkikeskukset eivät voi tarjota.

26. katsoo, että digitalisaatiota voidaan nopeuttaa paikallis- ja aluetasolla tekemällä yhteistyötä yliopistojen kanssa ja hyödyntämällä kattavasti niiden resursseja tällä alalla. Suhteissaan paikallis- ja alueviranomaisiin ne voivat tarjota neuvoja tai toteuttaa digitalisaatiostrategioita paikallis- ja aluetasolla. Digitaitojen osalta yliopistot voivat yhteistyössä paikallisviranomaisten kanssa tarjota lyhytkestoisia kursseja tai kaikille avointa koulutusta, jossa keskitytään tiettyihin syrjäytymisvaarassa oleviin ryhmiin (kuten ikääntyneet tai vähän koulutetut).

27. katsoo, että paikallis- ja alueyhteisöt voivat tukea hybridikampusten kehittämistä yhteisöjen ja yliopistojen digitalisaatioprosessin edistämiseksi, varmistaa yhtäläiset mahdollisuudet, edistää sosiaalista integraatiota, parantaa nuorten kilpailukykyä työmarkkinoilla sekä vahvistaa nuorisotyötä, syrjimättömyyttä ja kulttuurien välistä ymmärtämystä. Hybridikampuksilla olisi kiinnitettävä huomiota viestintään, jotta varmistetaan yhtäläiset mahdollisuudet, ja tiedon levittämiseen, jotta varmistetaan, että se on todella kaikkien edellytykset täyttävien nuorten ja erityisesti syrjäseuduilla asuvien nuorten saatavilla. Ne voivat tukea myös taloudellisesti tällaisten hybridikampusten avaamista yhteisön eri toimijoille ja erityisesti riskiryhmille tai heikossa asemassa oleville, haavoittuvassa asemassa oleville tai huono-osaisille nuorille, kuten työelämän ja koulutuksen ulkopuolella oleville nuorille, nuorille työnhakijoille, naisille, pakolaisille ja eläkeläisille. EU:n ja jäsenvaltioiden toimintapolitiikoissa on asetettava etusijalle heikossa asemassa olevien nuorten osallistaminen.

28. korostaa, että yliopistoilla on runsaasti vihreää siirtymää koskevaa tietämystä ja asiantuntemusta. Ne voivat myös toimia parhaiden käytäntöjen esikuvana, jolla on koulutuksellinen ja informatiivinen rooli tässä siirtymässä. Yliopistot voivat yhteistyössä paikallis- ja alueyhteisöjen kanssa kehittää vihreitä kampuksia ja osallistua aktiivisesti kaupunkialueiden elvyttämisprosesseihin ehdottamalla yhteisölle tällaisia kampuksia tai energiatehokkaita tai ekologista suunnittelua edustavia mallirakennuksia.

29. on tyytyväinen siihen, että strategian täytäntöönpanoa varten on otettu käyttöön selkeä etenemissuunnitelma, vuotuiset indikaattorit ja vertailuarvot, kuten AK on jo kehottanut, jotta voidaan arvioida edistymistä eurooppalaisen koulutusalueen tavoitteiden saavuttamisessa. Komitea kiinnittää kuitenkin huomiota tarpeeseen yhdistää eurooppalaisen korkeakoulutuksen seurantakeskuksen perustaminen paikallis- ja alueulottuvuuteen, mikä mahdollistaisi EU-tason tulostaulun käyttämisen myös paikallis- ja aluetasolla.

30. toteaa, että paikallis- ja alueviranomaiset voivat tukea eurooppalaisia yliopistoja niiden pyrkimyksissä kansainvälistyä ja edistää Euroopan unionin roolia kansainvälisellä näyttämöllä. Tässä yhteydessä olisi kyse erityisesti eurooppalaisten yliopistojen osallistumisen tukemisesta ajatellen kunnianhimoisia kansainvälisiä liittoutumia, joiden tarkoituksena on kehittää pitkän aikavälin järjestelmällistä yhteistyötä huipputason koulutuksen, tutkimuksen ja innovoinnin alalla ja tarjota opiskelijoille, opettajille, tutkijoille ja työntekijöille pysyviä mahdollisuuksia akateemiseen liikkuvuuteen.

Bryssel 28. huhtikuuta 2022. Euroopan alueiden komitean puheenjohtaja Apostolos TZITZIKOSTAS

(1) Howard, G., Weinstein, R., Yang, Y. (2021), Do universities improve local economic resilience?, IZA DP nro 4422, saatavilla verkossa (englanniksi) osoitteessa https://docs.iza.org/dp14422.pdf.

(2) Fonseca, L., Nieth, L. (2021), The role of universities in regional development strategies: A comparison across actors and policy stages, European Urban and Regional Studies, 22(3); Goddard, J., Puukka, J. (2008), The engagement of higher education institutions in regional development: an overview of the opportunities and challenges, Higher Education Management and Policy, 20(2): 11–41.

(3) Chirca, A., Lazar, D. T. (2021), Cluj-Napoca without students: an estimation of the gap in the city’s economy, Transylvanian Review of Administrative Sciences, 66E: 44-59.

(4) Goddard, J., Vallance, P. (2014), The university and the city, Higher Education, 68(2): 319–321.

(5) Liddle J., Addidle G. D. (2022), The Changing Role of Universities in Society: Key Influences in The Role of Universities and HEIs in the Vulnerability Agenda. Rethinking University-Community Policy Connections, Palgrave Macmillan, Cham. https://doi.org/10.1007/978-3-030-89086-5_3

(6) Myklebust, J. P., Smidt, H. (2021), What is the role of universities in global upskilling?, University World News, saatavilla verkossa osoitteessa https://www.universityworldnews.com/post.php?story=20210129110449887

(7) Hammerbauer, M., Pavletić, P., Vespa, M. (2021), Brain drain in higher education in European context, loppuraportti – ESC41, saatavilla verkossa osoitteessa https://www.esu-online.org/wp-content/uploads/2021/03/Brain-Drain-final-report-ESC41-Google-Docs.pdf

(8) Reichert, S. (2019), The Role of Universities in Regional Innovation Ecosystems, Euroopan yliopistoliiton teettämä tutkimus, saatavilla verkossa osoitteessa https://www.eua.eu/downloads/publications/eua%20innovation%20ecosystem%20report_final_digital.pdf

(9) Jackson, N. J. (2011), Learning for a complex world: A lifewide concept of learning, education and personal development. Bloomington, IN: Author House; Williams, S., Dodd, L. J., Steele, C., & Randall, R. (2015), A systematic review of current understandings of employability, Journal of Education and Work, osa 29, nro 8, s. 877–901.